NER เชื่อดีมานด์ยางปี 64 โตแรง รับอานิสงส์รัฐบาลจีนออกแคมเปญ “รถเก่าแลกรถใหม่”
NER เชื่อดีมานด์ยางปี 64 โตแรง รับอานิสงส์รัฐบาลจีนออกแคมเปญ "รถเก่าแลกรถใหม่"
NER เชื่อดีมานด์ยางปี 64 โตแรง รับอานิสงส์รัฐบาลจีนออกแคมเปญ "รถเก่าแลกรถใหม่"
9 ก.พ. 2564

นายชูวิทย์ จึงธนสมบูรณ์ ประธานเจ้าหน้าที่บริษัท บริษัท นอร์ทอีส รับเบอร์ จำกัด (มหาชน) หรือ NER เปิดเผยว่า จากการที่รัฐบาลจีนออกแคมเปญรถเก่าแลกรถใหม่นั้น ส่งผลให้บริษัทได้รับโอกาสดีในหลายด้าน ทั้งเรื่องกำลังการผลิตที่บริษัทตั้งเป้าการผลิตปี 64 ที่ 4.1 แสนตัน/ปี จากกำลังการผลิตทั้งหมดที่ 4.6 แสนตัน/ปี และการกำหนดราคาซื้อขายที่ดีขึ้นเนื่องจากมีความต้องการการใช้ยางพาราที่มากขึ้น
ทั้งนี้ เมื่อช่วงต้นเดือน ม.ค.ที่ผ่านมา กระทรวงพาณิชย์จีนได้ประกาศมาตรการเกี่ยวกับการส่งเสริมศักยภาพการบริโภคในชนบท มีการดำเนินงานที่สำคัญ 5 ด้าน ซึ่ง 1 ในนั้นคือ การรักษาเสถียรภาพและการส่งเสริม การขยายตัวของการบริโภครถยนต์ โดยให้เงินอุดหนุนสูงสุด 1.3 หมื่นถึง 1 แสนบาทต่อคัน
สำหรับสัดส่วนรายได้ปี 64 ทางบริษัทยังวางนโยบายการจำหน่ายสินค้าในประเทศและต่างประเทศเป็น 60 : 40 ซึ่งในสัดส่วนลูกค้าต่างประเทศแบ่งเป็น จีน 70% , ญี่ปุ่น 20% และอื่นๆอีก 10% เช่นสิงคโปร์ อินเดีย บังคลาเทศ เป็นต้น ซึ่งมองว่าเป็นอัตราส่วนที่เหมาะสมของลูกค้าในประเทศที่มีการเพิ่มกำลังการผลิตจากการย้ายฐานการผลิตจากประเทศจีนย้ายมาตั้งโรงงานอยู่ที่ประเทศไทยเพิ่มมากขึ้น และลูกค้าต่างประเทศที่มีความต้องการใช้ยางธรรมชาติอยู่ แต่ปริมาณของผู้ส่งออกยางธรรมชาติในประเทศไทยมีปริมาณลดลง